פיגוע דריסה בירושלים: קצינת מג"ב, שלוש שוטרות ורוכב אופניים נפצעו בינוני וקל מפגיעת רכב סמוך לתחנת הרכבת הקלה ברחוב שמעון הצדיק בירושלים. החשוד בפגיעה נורה ונוטרל ליד בסיס מג"ב בעיר על ידי הש"ג ומאבטח של תחנת הרכבת הקלה הסמוכה. באותה עת החלו חגיגות פורים במתחמים שונים בבירה.

המחבל נוטרל (צילום: Jessica muscio ובנה מנטל)

(צילום: אלי מנדלבאום)

(צילום: רועי ינובסקי)

זירת הפיגוע בבירה

מפכ"ל המשטרה בזירה (צילום: אלי מנדלבאום)

אזור הפיגוע (צילום: Google Maps)

גורמי ביטחון מסרו כי המאבטח שירה במחבל דיווח שהגיע ברכב מכביש 1, פגע בשוטרות ובקצינה שעמדו על המדרכה בכניסה לבסיס יהודאי, באזור גבעת התחמושת, וכן פגע ברוכב אופניים. לאחר מכן המשיך המחבל לנסוע עוד 300-200 מטר לכיוון הש"ג של הבסיס. שם זיהו אותו מאבטח והש"ג, שוטר מג"ב. הם רצו לעברו וירו בו, אך הוא הוציא חפץ חד וניסה לדקור אותם. ניסיונותיו עלו בתוהו, ולבסוף הוא נורה ונפצע קשה.

באזור זה אירעו בשנה האחרונה חמישה פיגועים שביצעו מחבלים פלסטינים באמצעות כלי נשק וכלי רכב. ממד"א נמסר כי חובשים ופרמדיקים העניקו במקום טיפול רפואי לשבעה פצועים, כולם בהכרה: גבר כבן 51 ושש שוטרות - שתיים במצב בינוני, שניים קל, שתי נפגעות חרדה.

פרמדיק מד"א אורן בריל הגיע למקום עם חובש מד"א שמוליק אלפסי. השניים סיפרו: "על הכביש ועל המדרכה שכבו חמישה פצועים בהכרה. אחד מהם רוכב אופניים כבן 50 שנפגע מהרכב". לדבריהם היו במקום עוד שלוש צעירות שלקו בחרדה, ובמרחק של כ-100 מטר מהפצועים עמד כלי רכב ולידו שכב צעיר בשנות ה-20 לחייו, עם פצעי ירי. היה זה המחבל שנוטרל על ידי כוחות הביטחון.

מצבו של המחבל, עודאי סלאיימה משכונת ראס אל-עמוד במזרח העיר, הוגדר קשה. מקור בשכונה סיפר כי אזור מגוריו של המחבל בשכונה ידוע כבעייתי מבחינה פלילית, וממשפחת סלאיימה כבר יצאו בעבר גורמים שהתסיסו להתפרעויות במזרח ירושלים. מפקד מחוז ירושלים ניצב משה אדרי, אמר כי מדובר במפגע בודד שלא היו התרעות לגביו. "אנחנו פרוסים בהערכות מלאה בכל רחבי ירושלים".

המחבל: עודאי סלאיימה

זירת הפיגוע הבוקר (צילום: AFP)

רס"מ י'. סייע לנטרל את המחבל (צילום: חטיבת דובר השטרה)

אחד המאבטחים במערך האבטחה של הרכבת הקלה של העירייה סיפר: "כשהיינו בגבעת התחמושת ברכבת, ראינו כמה שוטרות צועקות מבחוץ. אני והמאבטח השני רצנו לכיוון בסיס מג"ב, ראינו שוטרות על הרצפה. ראינו את המחבל מרחוק. היה מג"בניק לפנינו שירה שני כדורים מרחוק. התקדמתי אל המחבל ויריתי לכיוונו". לדבריו, המחבל החזיק גרזן אך לא הספיק לתקוף את הכוחות. "כאב לנו על השוטרות והנפגעים", הוסיף.

ד"ר עופר מרין, ראש מערך הטראומה וסמנכ"ל בית החולים שערי צדק, סיפר: "בבית החולים מטפלים בשלוש שוטרות מג"ב שנפצעו בפיגוע, שתיים מהן במצב בינוני, אחת במצב קל. הן סובלות מפציעות שאופייניות לפיגועי דריסה, כלומר פגיעות בגפיים ומעט בפנים. כולן עוברות בדיקות הדמייה והערכת הפציעה שלהן נסמכת על הבדיקות הראשוניות".

ראש הממשלה בנימין נתניהו שיבח את פעולת המאבטחים שניטרלו את המחבל, ושלח איחולי החלמה לפצועים. הוא אמר: "אנו נחושים להמשיך ולהילחם בטרור, ולהפעיל את כל הכוחות הנדרשים למען מטרה זאת".

אלימות וטרור בבירה

הלילה נעצרו בבירה שלושה צעירים בחשד שתקפו ערבי במרכז העיר. הוא נפצע קל מאוד ולא נזקק לטיפול רפואי. המשטרה מעריכה כי הרקע לתקיפה לאומני.

ב-22 בפברואר נפצע צעיר חרדי באורח בינוני בפיגוע דקירה בעיר. האירוע התרחש בכיכר צה"ל סמוך לבניין העירייה. הוא הצליח להדוף אותו וסיפר: "הרגשתי מכה חזקה בבטן. צעקתי לכולם 'דקירה' כדי שכולם יתרחקו ואז הוא בא לדקור אותי עוד פעם. הכיתי אותו עם התפילין". ראש העיר ניר ברקת ומאבטחיו שהיו באותה עת במקום, השתלטו על המחבל.

חודש וחצי לפני כן נדקר בחור ישיבה בן 21 סמוך לשער שכם באמצעות מברג. הוא פונה במצב בינוני לבית החולים שערי צדק. למחרת נעצר נער בן 15 ממזרח ירושלים בחשד לביצוע המעשה.